
Článok 1
Úvodné ustanovenia
(1) Túto Protikorupčnú politiku Ministerstva hospodárstva Slovenskej republiky a vybraných právnických osôb v jeho pôsobnosti (ďalej len „protikorupčná politika“) prijíma Ministerstvo hospodárstva Slovenskej republiky (ďalej len „ministerstvo“) v súlade s opatrením 3.2 Akčného plánu prevencie korupcie, ktorý je prílohou Národnej protikorupčnej stratégie Slovenskej republiky na roky 2026 – 2029, schválenej uznesením vlády Slovenskej republiky č. 31 z 21. januára 2026 k návrhu Národnej protikorupčnej stratégie Slovenskej republiky na roky 2026 – 2029. 
(2) Protikorupčnú politiku prijímajú aj vybrané právnické osoby v pôsobnosti ministerstva:
	I.	 	Rozpočtové organizácie: 
a) Slovenská obchodná inšpekcia, 
b) Puncový úrad Slovenskej republiky,
c) Hlavný banský úrad. 
	II. 	Príspevkové organizácie:
a) Slovenská inovačná a energetická agentúra, 
b) Slovenská agentúra pre rozvoj investícií a obchodu, 
c) Múzeum obchodu Bratislava. 
	III.	Štátny podnik: Rudné bane, štátny podnik, Banská Štiavnica. 
	IV.	Spoločnosti s ručením obmedzeným:
a) MH Invest, s.r.o., 
b) MH Invest II, s. r. o.,
c) Valaliky Industrial Park, s. r. o. 
	V.	Akciová spoločnosť s majetkovou účasťou štátu: MH Manažment, a. s.
	VI.	Štátny fond: Národný jadrový fond.
(3) Účelom protikorupčnej politiky je posilňovať v rámci pôsobnosti ministerstva prevenciu korupcie, minimalizovať priestor na korupciu a vznik korupčných rizík, zmenšovať a odstraňovať priestor pre korupciu vo všetkých oblastiach nakladania s verejnými financiami, majetkom štátu a pri vykonávaní činností, na ktoré bolo zriadené vrátane poskytovania rámca na stanovenie, preskúmavanie a dosahovanie protikorupčných cieľov.

(4) Ministerstvo sa zaväzuje vykonávať svoje aktivity a hospodáriť s verejnými financiami čestne, bezúhonne, dôveryhodne a zodpovedne.





Článok 2
Vymedzenie základných pojmov
Na účely tejto protikorupčnej politiky sa rozumie: 
a) integritou vlastnosť osoby, ktorá sa dôsledne prejavuje v čestnom, poctivom, nestrannom a dôveryhodnom konaní v súlade so všeobecne uznávanými hodnotami, etickými zásadami, normami  a pravidlami. Miera integrity jednotlivca, orgánu verejnej moci i celého systému inštitúcií sa hodnotí podľa vonkajších prejavov a konania v súlade s deklarovanými hodnotami a zásadami. V tomto zmysle je medzi integritou a tendenciou ku korupcii nepriamoúmerný vzťah. Pojem „integrita“ nie je totožný s pojmom „bezúhonnosť“, ktorá sa podľa príslušných právnych predpisov SR preukazuje výpisom/odpisom z registra trestov,

b) korupciou ponúkanie, sľubovanie, poskytnutie, prijatie alebo požadovanie neoprávnenej výhody akejkoľvek majetkovej alebo nemajetkovej hodnoty, priamo alebo cez sprostredkovateľa, v súvislosti s obstarávaním veci všeobecného záujmu alebo v rozpore s platnými právnymi predpismi, ako aj úplatok alebo odmena pre osobu za to, aby konala alebo sa zdržala konania v súvislosti s plnením svojich povinností, výkonom právomocí, povolania alebo funkcie; v súlade s Dohovorom Organizácie Spojených národov proti korupcii sa pod pojmom korupcia rozumie aj zneužitie moci alebo postavenia vo vlastný prospech alebo v prospech iných osôb,
c) konfliktom záujmov situácia, keď osobný záujem zasahuje alebo by mohol zasahovať do úsudku osôb pri výkone ich úloh pre ministerstvo, situácia, keď osobné záujmy zamestnanca môžu ovplyvniť plnenie jeho služobných úloh alebo pracovných úloh alebo situácia, v ktorej môže zamestnanec využívať svoje postavenie zamestnanca v prospech osobného záujmu,
d) korupčným rizikom existencia príležitostí, pravdepodobnosti alebo možnosti vzniku korupcie, vrátane podmienok, ktoré uľahčujú vznik situácie priaznivej pre korupciu alebo korupčné správanie,
e) korupčným správaním konanie poškodzujúce verejný záujem, najmä zneužívanie moci, právomoci, vplyvu či postavenia, navádzanie na takéto zneužitie, klientelizmus, rodinkárstvo, protekcionárstvo, vydieranie, uprednostňovanie osobného záujmu pred verejným záujmom pri plnení služobných alebo pracovných úloh, poskytovanie a prijímanie nenáležitých výhod bez oprávneného nároku na poskytovanie protislužby (tzv. prikrmovanie), sprenevera verejných zdrojov, prejavy, o ktorých je možné odôvodnene predpokladať, že osoba dáva najavo svoj úmysel byť účastníkom korupčného vzťahu,
f) osobným záujmom taký záujem, ktorý prináša akúkoľvek výhodu zamestnancovi alebo spriaznenej osobe zamestnanca, najmä obchodný záujem, finančný záujem, politický záujem alebo rodinný záujem,
g) verejným záujmom záujem trvalo a udržateľne zlepšovať v súlade so zásadami právneho štátu a všeobecne uznávanými zásadami etiky a morálky kvalitu života, životných podmienok a blahobyt občanov. Verejný záujem ako predmet sústredeného úsilia sa však nechápe ako svojvôľa na úkor ostatných osôb, ale ako oprávnený nárok, pri ktorom sa nezhorší situácia ostatných osôb a dodržia sa jasné a určité kritériá demokracie a právneho štátu,
h) verejnou integritou dôsledný súlad konania so spoločnými etickými hodnotami, zásadami a normami s cieľom podporovať a uprednostňovať verejný záujem pred súkromnými záujmami vo verejnom sektore. V kontexte činnosti orgánov verejnej moci sa zároveň chápe ako čestnosť, poctivosť, nezaujatosť, nestrannosť, rešpektovanie dôstojnosti, slušnosť, korektnosť, transparentnosť a dôveryhodnosť pri vykonávaní úradných povinností a zverených právomocí. Je nesporné, že medzi verejnou integritou a korupciou je nepriamoúmerný vzťah,   
i) darom niečo hodnotné, za čo darca nič neočakáva,
j) úplatkom niečo hodnotné, dané s úmyslom ovplyvniť verejného činiteľa pri plnení jeho pracovných povinností,
k) spriaznenou osobou zamestnanca blízka osoba podľa § 116 Občianskeho zákonníka; príslušník určitej politickej strany, ktorej je alebo bol zamestnanec členom; fyzická osoba, právnická osoba a ich združenie, s ktorým zamestnanec udržiava alebo udržiaval obchodné styky, alebo ktorého je alebo bol členom; právnická osoba, v ktorej má zamestnanec priamo alebo nepriamo majetkovú účasť alebo osobné prepojenie prostredníctvom blízkych osôb; fyzická osoba a právnická osoba, z ktorej činnosti má zamestnanec prospech; alebo iná osoba, ktorú zamestnanec pozná na základe predchádzajúcich profesijných alebo iných vzťahov a tieto vzťahy medzi zamestnancom a dotknutou osobou vzbudzujú oprávnené obavy o nestrannosť zamestnanca,
l) systémom riadenia protikorupčných činností súbor vzájomne prepojených a vzájomne sa ovplyvňujúcich prvkov, najmä organizačnej štruktúry, práv a povinností a zodpovednosti organizačných útvarov, plánovania a prevádzky ministerstva na účely zavedenia politík, stanovenia cieľov a určenia procesov na dosahovanie týchto cieľov,
m) dotknutou osobou fyzická osoba alebo právnická osoba, proti ktorej oznámenie smeruje,
n) zamestnancom fyzická osoba, ktorá je v pracovnoprávnom vzťahu alebo v inom obdobnom vzťahu s ministerstvom, a vybranou právnickou osobou v pôsobnosti ministerstva vrátane štátneho zamestnanca vo verejnej funkcii,
o) pracovnoprávnym vzťahom pracovný pomer, dohody o prácach vykonávaných mimo pracovného pomeru, štátnozamestnanecký pomer alebo služobný pomer,
p) iným obdobným vzťahom výkon práv súvisiacich s účasťou, správou alebo riadením v právnickej osobe, činnosť osoby vykonávajúcej funkciu člena orgánu právnickej osoby, činnosť samostatne zárobkovo činnej osoby, výkon práv a povinností vyplývajúcich 
zo zmluvy, ktorej predmetom je dodanie tovaru, uskutočnenie stavebných prác alebo poskytnutie služby, odborná prax, absolventská prax, aktivačná činnosť, dobrovoľnícka činnosť,
q) oznamovateľom fyzická osoba, ktorá v dobrej viere urobí oznámenie orgánu príslušnému na prijatie oznámenia alebo zamestnávateľovi – ministerstvu; 
za oznamovateľa sa považuje aj fyzická osoba, ktorá v dobrej viere
1. urobí oznámenie a jej pracovnoprávny vzťah alebo iný obdobný vzťah sa skončil, ak sa dozvedela informácie o protispoločenskej činnosti počas trvania tohto pracovnoprávneho vzťahu alebo iného obdobného vzťahu,
2. urobí oznámenie a jej pracovnoprávny vzťah alebo iný obdobný vzťah ešte nevznikol, ak sa dozvedela informácie o protispoločenskej činnosti počas výberového konania alebo v rámci predzmluvných vzťahov,
3. urobila oznámenie anonymne a jej totožnosť bola odhalená,
4. zverejnila informácie o protispoločenskej činnosti, ktoré sa dozvedela počas výberového konania alebo v rámci predzmluvných vzťahov a jej pracovnoprávny vzťah alebo iný obdobný vzťah ešte nevznikol alebo počas trvania pracovnoprávneho vzťahu alebo iného obdobného vzťahu alebo po skončení pracovnoprávneho alebo iného obdobného vzťahu z dôvodu, že 
4a.	urobila oznámenie prostredníctvom vnútorného systému preverovania oznámení a nebola oboznámená s výsledkom preverenia podľa § 10 ods. 8 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení zákona č. 189/2023 Z. z. (ďalej len „zákon o ochrane oznamovateľov“), alebo neboli prijaté vhodné opatrenia podľa § 10 ods. 8 zákona o ochrane oznamovateľov a následne urobila takéto oznámenie orgánu príslušnému na prijatie oznámenia a nebola v primeranej lehote oboznámená so stavom preverovania alebo s výsledkom preverenia,
4b.	urobila oznámenie orgánu príslušnému na prijatie oznámenia a nebola v primeranej lehote oboznámená so stavom preverovania alebo s výsledkom preverenia,
4c.	je dôvodná obava, že protispoločenská činnosť môže predstavovať bezprostredné alebo zjavné ohrozenie verejného záujmu, alebo
4d.	je dôvodná obava, že v prípade urobenia oznámenia orgánu príslušnému 
na prijatie oznámenia by jej hrozil postih alebo vzhľadom na konkrétne okolnosti prípadu hrozí, že orgány na prijatie oznámenia nezabezpečia nestranné a nezávislé preverenie skutočností uvedených v oznámení, 
r) oznámením uvedenie skutočností, o ktorých sa fyzická osoba dozvedela v súvislosti s pracovnoprávnym vzťahom alebo iným obdobným vzťahom a ktoré sa týkajú protispoločenskej činnosti,
s) kvalifikovaným oznámením je oznámenie, ktoré môže prispieť alebo prispelo k objasneniu závažnej protispoločenskej činnosti alebo k zisteniu alebo usvedčeniu jej páchateľa; v prípade kvalifikovaného oznámenia má oznamovateľ nárok na bezodkladné poskytnutie ochrany a postavenie chráneného oznamovateľa,[footnoteRef:1]) [1: )	§ 7 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení neskorších predpisov.] 

t) chráneným oznamovateľom osoba, ktorá podľa zákona o ochrane oznamovateľov urobila kvalifikované oznámenie, o čom jej prokurátor alebo orgán príslušný na konanie o správnom delikte doručil písomné oznámenie o poskytnutí ochrany,
u) protispoločenskou činnosťou konanie, ktoré je priestupkom alebo iným správnym deliktom; za inú protispoločenskú činnosť sa považuje aj také konanie, ktoré nie je priestupkom alebo iným správnym deliktom, ale pôsobí negatívne na spoločnosť,[footnoteRef:2]) [2: )	§ 3 písm. c) zákona č. 583/2008 Z. z. o prevencii kriminality a inej protispoločenskej činnosti a o zmene a doplnení niektorých zákonov. ] 

v) závažnou protispoločenskou činnosťou:
1. trestné činy podľa § 2 písm. d) bod 1 zákona o ochrane oznamovateľov,
2. trestný čin, za ktorý Trestný zákon ustanovuje trest odňatia slobody s hornou hranicou trestnej sadzby prevyšujúcou dva roky,
3. správny delikt, za ktorý možno uložiť pokutu s hornou hranicou určenou výpočtom, alebo
4. správny delikt, za ktorý možno uložiť pokutu s hornou hranicou vo výške najmenej 30 000 eur,
w) orgánom verejnej moci je:
1. štátny orgán, obec, vyšší územný celok,
2. právnická osoba zriadená zákonom a právnická osoba zriadená štátom, obcou alebo vyšším územným celkom podľa osobitného predpisu,[footnoteRef:3]) [3: )	§ 21 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
] 


3. právnická osoba s majetkovou účasťou osoby uvedenej v prvom bode alebo v druhom bode,
4. právnická osoba, ktorej zákon zveruje právomoc rozhodovať o právach a povinnostiach v oblasti verejnej správy,
x) orgánom príslušným na prijatie oznámenia Úrad na ochranu oznamovateľov, prokuratúra alebo správny orgán príslušný na konanie o správnom delikte, ktorý je závažnou protispoločenskou činnosťou podľa § 2 písm. d) bodu 3 a 4 zákona o ochrane oznamovateľov alebo príslušná inštitúcia, orgán, úrad alebo agentúra Európskej únie,
y) konanie v dobrej viere je konanie fyzickej osoby, ktorá vzhľadom na okolnosti, ktoré sú jej známe, a vedomosti, ktoré v čase oznámenia má, sa odôvodnene domnieva, 
že uvádzané skutočnosti sú pravdivé; v pochybnostiach sa konanie považuje 
za konanie v dobrej viere, dovtedy, kým sa nepreukáže opak,
z) odvetné opatrenie konanie alebo opomenutie konania v súvislosti s pracovnoprávnym alebo iným obdobným vzťahom oznamovateľa vyvolané oznámením alebo zverejnením informácií o protispoločenskej činnosti a ktoré oznamovateľovi alebo osobe podľa 
§ 1 ods. 4 písm. a) až e) zákona o ochrane oznamovateľov spôsobilo alebo môže spôsobiť neopodstatnenú ujmu;
odvetným opatrením podľa predchádzajúcej vety je najmä
1. výpoveď alebo okamžité skončenie pracovného pomeru,
2. skončenie v skúšobnej dobe alebo nepredlženie pracovného pomeru na dobu neurčitú,
3. odvolanie, preradenie na nižšiu pozíciu alebo odmietnutie povýšenia,
4. zmena pracovných povinností, miesta výkonu práce alebo zmena pracovného času,
5. zníženie mzdy, nepriznanie odmeny alebo osobného príplatku,
6. neposkytnutie odbornej prípravy,
7. disciplinárne opatrenie,
8. nátlak, zastrašovanie alebo obťažovanie,
9. poškodzovanie dobrej povesti,
10. odstúpenie od zmluvy o dodávke tovarov a služieb,
11. zrušenie licencie alebo povolenia. 
Článok 3
Zásady protikorupčnej politiky
(1) Akákoľvek forma korupcie sa zakazuje. Ministerstvo aj vybrané právnické osoby v pôsobnosti ministerstva sa zaväzujú dbať o zabezpečenie, aby všetky služby poskytované zainteresovaným stranám nevykazovali znaky korupcie a každý zamestnanec sa zdržal akýchkoľvek foriem korupcie vo vzťahu k týmto zainteresovaným stranám.

(2) Zamestnanci ani osoby konajúce v ich mene neprijímajú žiadne dary, pohostinnosť ani také výhody, ktoré by sa mohli javiť, že slúžia na ovplyvnenie rozhodnutia, oslabenie nezávislosti a nestrannosti rozhodovania, alebo ktorých prijatie alebo ponúkanie by sa mohlo javiť ako korupcia.

(3) Fyzická osoba, ktorá je v pracovnoprávnom vzťahu alebo inom obdobnom vzťahu 
s ministerstvom a vybranou právnickou osobou v pôsobnosti ministerstva, dbá na to, aby v jej konaní pri výkone pracovných činností neboli znaky korupčného správania a inej protispoločenskej činnosti a aby sa jej konanie tak ani nejavilo. 


(4) Ministerstvo sa zaväzuje posilňovať nastavený a funkčný systém riadenia korupčných rizík a uplatňovanie protikorupčnej prevencie, ktorá zahŕňa najmä:
a) identifikáciu a odstraňovanie príčin korupcie, príležitostí a podmienok priaznivých pre vznik a existenciu korupcie,
b) zníženie pravdepodobnosti alebo možnosti vzniku korupcie,
c) zmenšovanie a odstraňovanie korupčných rizík,
d) odrádzanie od páchania trestných činov korupcie formou poukázania na dôsledky v prípade jej odhalenia, vrátane vyvodenia subjektívnej zodpovednosti pri odhalení a preukázaní korupčného správania,
e) posilňovanie kultúry etiky, integrity a protikorupčného povedomia.

(5) Ministerstvo pravidelne aktualizuje Protikorupčný program ministerstva k 30. 06. príslušného roku na základe výsledkov zisťovania, identifikácie, analýzy, posúdenia a vyhodnotenia korupčných rizík a protikorupčných opatrení a aktualizáciu zverejňuje 
na webovom sídle ministerstva.

(6) Ministerstvo sa zaväzuje nepretržite zabezpečovať podmienky na oznamovanie kriminality alebo inej protispoločenskej činnosti[footnoteRef:4]) (ďalej len „protispoločenská činnosť“) prostredníctvom protikorupčnej linky – e-mailová adresa: oznamenie@mhsr.sk, ktorá 
je dostupná 24 hodín denne a ku ktorej má prístup len zodpovedná osoba; Zodpovedná osoba, ktorá nezávisle plní úlohy ministerstva podľa § 10 odsekov 5 až 8 a § 11 ods. 1 zákona o ochrane oznamovateľov, t. j. pri podávaní, prijímaní, preverovaní a evidencii oznámení súvisiacich s protispoločenskou činnosťou na ministerstve a vo vzťahu k vybraným právnickým osobám v pôsobnosti ministerstva a ktorá je organizačné začlenená do priamej riadiacej pôsobnosti ministra hospodárstva Slovenskej republiky (ďalej len „minister“), je oddelenie kontroly a prevencie korupcie. [4: )	§ 3 písm. b) a c) zákona č. 583/2008 Z. z. ] 


(7) Ministerstvo podľa § 10 ods. 3 zákona o ochrane oznamovateľov plní úlohu podľa 
§ 10 ods. 9 zákona o ochrane oznamovateľov a prostredníctvom zodpovednej osoby plní úlohy podľa § 10 odsekov 5 až 8 a § 11 ods. 1 zákona o ochrane oznamovateľov, aj k
a) Puncovému úradu Slovenskej republiky,
b) Múzeu obchodu Bratislava,
c) Rudným baniam, štátny podnik, Banská Štiavnica,
d) MH Manažmentu, a. s.,
e) Národnému jadrovému fondu a
f) v právnickej osobe: MH Invest II, s. r. o. v prípade, že táto právnická osoba zamestnáva 
menej ako 50 zamestnancov, nemá zavedený vlastný vnútorný systém preverovania oznámení súvisiacich s protispoločenskou činnosťou ako aj určenú zodpovednú osobu.

(8) Vybrané právnické osoby v pôsobnosti ministerstva, okrem tých, ktoré sú uvedené v  odseku 7 sú povinné mať zavedený vlastný vnútorný systém preverovania oznámení súvisiacich s protispoločenskou činnosťou podľa § 10 ods. 9 zákona o ochrane oznamovateľov ako aj určiť zodpovedné osoby podľa § 10 ods. 1 zákona o ochrane oznamovateľov, ktoré budú plniť úlohy zamestnávateľa podľa § 10 odsekov 5 až 8 a § 11 ods. 1 zákona o ochrane oznamovateľov vrátane postupovať podľa § 10 ods. 5 zákona o ochrane oznamovateľov.

(9) Oznámenie o protispoločenskej činnosti má právo podať fyzická osoba, ktorá v dobrej viere urobí oznámenie orgánu príslušnému na prijatie oznámenia alebo ministerstvu v zmysle a postupom podľa zavedeného vnútorného systému,[footnoteRef:5]) na základe opodstatnených dôvodov a bez obáv z akejkoľvek odvetnej činnosti. [5: )	Smernica Ministerstva hospodárstva Slovenskej republiky o vnútornom systéme preverovania oznámení o protispoločenskej činnosti.] 

(10) Ministerstvo sa zaväzuje zabezpečovať riadne a včasné preverenie týchto oznámení, zabrániť priamej i nepriamej odvetnej činnosti alebo odvetným opatreniam voči oznamovateľom a prijímať opatrenia na nápravu. 

(11) Odvetné opatrenia sú zakázané. Nikto nemôže byť vystavený diskriminácii, disciplinárnemu konaniu, strate zamestnania či inému postihu za oznámenie protispoločenskej činnosti podané v dobrej viere alebo za odmietnutie podieľať sa na protispoločenskej činnosti.

(12) Zodpovedná osoba, prizvaná osoba a osoby, ktoré sa podieľajú na plnení úloh zodpovednej osoby, sú povinné zachovávať mlčanlivosť o totožnosti oznamovateľa, totožnosti dotknutej osoby a o skutočnostiach, o ktorých sa dozvedeli pri prijímaní, preverovaní a evidencii oznámení. 

(13) Ministerstvo v rámci svojej činnosti zamedzuje vytváraniu korupčného rizika tým, 
že prijíma vnútorné riadiace akty, ktoré určujú právomoc a zodpovednosť príslušných zamestnancov.

(14) Ministerstvo stanovuje svojim zamestnancom viacero povinností, napr. dodržiavať vnútorné riadiace akty, právne predpisy a ostatné predpisy vzťahujúce sa na prácu nimi vykonávanú, dodržiavať Ústavu Slovenskej republiky, ústavné zákony, zákony a ostatné všeobecne záväzné predpisy a uplatňovať ich podľa svojho najlepšieho vedomia a svedomia, rešpektovať a chrániť ľudskú dôstojnosť a ľudské práva, konať a rozhodovať nestranne a zdržať sa pri vykonávaní práce všetkého, čo by mohlo ohroziť dôveru v nestrannosť a objektívnosť konania a rozhodovania.

(15) Vedúci zamestnanci sú povinní rozvíjať preventívnu protikorupčnú taktiku, zabezpečovať transparentné informovanie a vzdelávanie zamestnancov pri presadzovaní protikorupčnej politiky.

(16) Ministerstvo zároveň považuje sa neprijateľné akékoľvek majetkové a morálne delikty 
na pracovisku.

(17) Ministerstvo zverejňuje zmluvy, objednávky a faktúry na svojom webovom sídle, 
čo zabezpečuje transparentné a hospodárne nakladanie s verejnými financiami a majetkom. Verejná kontrola prispieva k efektívnemu a hospodárnemu využívaniu verejných financií.

(18) Ministerstvo pri verejnom obstarávaní deklaruje základné princípy verejného obstarávania ako princíp rovnakého zaobchádzania, princíp nediskriminácie uchádzačov 
a záujemcov, princíp transparentnosti, princíp proporcionality, princíp hospodárnosti 
a efektívnosti. Dodržiavaním týchto princípov a správnym a kvalifikovaným nastavením súťažných podkladov sa ministerstvo snaží zamedziť vytváraniu priestoru pre korupčné správanie zamestnancov, ale aj uchádzačov.

(19) Ministerstvo pri hospodárení s verejnými financiami a nakladaní s majetkom ministerstva postupuje v súlade so zákonom č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov, najmä dodržiavaním hospodárnosti, efektívnosti, účinnosti a účelnosti použitia verejných financií a zabezpečovaním kontroly.

(20) Ministerstvo zabezpečuje informovanosť a odbornú znalosť zamestnancov účasťou na  školeniach, odborných výkladoch, kladie vysoký dôraz na to, aby každý novoprijatý zamestnanec bol poučený o svojich právach a povinnostiach a oboznámený so všetkými vnútornými predpismi ministerstva.  
Článok 4
Dodržiavanie protikorupčnej politiky
(1) Minister, generálny tajomník služobného úradu, štátny tajomník, všetci zamestnanci ministerstva a zamestnanci vybraných právnických osôb v jeho pôsobnosti vrátane štátnych zamestnancov vo verejnej funkcii a osôb konajúcich ich v mene, a ďalšie zainteresované strany,[footnoteRef:6]) sú povinní dodržiavať túto protikorupčnú politiku. [6: ) Zainteresovaná (zúčastnená) strana je osoba alebo organizácia, ktorá môže ovplyvňovať rozhodnutia alebo činnosti ministerstva, byť nimi ovplyvňovaná alebo, ktorá sa sama vníma ako tá, ktorá môže byť rozhodnutiami alebo činnosťami ministerstva ovplyvňovaná – napríklad zmluvní partneri, zamestnanci ministerstva, kontrolné orgány, orgány štátnej správy, medzinárodné organizácie, vedecké inštitúcie a univerzity, profesijné združenia, asociácie a spoločnosti, verejnosť, vybrané právnické osoby v pôsobnosti ministerstva a verejní činitelia.] 


(2) Zavinené nedodržanie alebo porušenie pravidiel a zásad vyplývajúcich z protikorupčnej politiky, ako aj konanie v rozpore s postupmi prijatými v rámci systému riadenia protikorupčných činností, sa vzhľadom na okolnosti konkrétneho prípadu môže považovať 
za závažné alebo menej závažné porušenie služobnej alebo pracovnej disciplíny.

(3) Protikorupčný koordinátor, ktorým je vedúci oddelenia kontroly a prevencie korupcie 
ministerstva organizačne začlenený v priamej riadiacej pôsobnosti ministra, ako nezávislá osoba vykonávajúca činnosti v oblasti prevencie korupcie a boja proti korupcii vrátane riadenia korupčných rizík na ministerstve (ďalej len „protikorupčný koordinátor“) sa podieľa 
na zvyšovaní povedomia a informovanosti zamestnancov o opatreniach v oblasti prevencie korupcie a boja proti korupcii a ochrany oznamovateľov protispoločenskej činnosti. V prípade potreby v rámci svojej pôsobnosti môže poskytovať zamestnancom odborné konzultácie v oblastiach týkajúcich sa korupčných rizík, protikorupčnej prevencie a verejnej integrity.
Článok 5
Vyhodnocovanie a zefektívňovanie systému riadenia protikorupčných činností
(1) Ministerstvo zvyšuje účinnosť prevencie korupcie a systému riadenia protikorupčných činností prostredníctvom mechanizmu na riadenie korupčných rizík v zmysle a postupom podľa zavedeného vnútorného systému.[footnoteRef:7]) V prípade potreby sa prijímajú nápravné opatrenia. [7: ) Smernica Ministerstva hospodárstva Slovenskej republiky o riadení procesných rizík ako súčasti finančného riadenia a o riadení korupčných rizík ako súčasti prevencie korupcie.] 


(2) Protikorupčný koordinátor v spolupráci s ostatnými vedúcimi zamestnancami ministerstva pravidelne monitoruje, vyhodnocuje a v prípade potreby aktualizuje a zlepšuje systém riadenia protikorupčných činností ako aj protikorupčnej politiky ministerstva. Akékoľvek odvetné postihy na výkon činnosti protikorupčného koordinátora vyplývajúcich z jeho kompetencií, povinností a úloh musia byť absolútne vylúčené. 

(3) Ministerstvo sa zaväzuje plniť požiadavky vyplývajúce zo systému riadenia protikorupčných činností a trvale tento systém zlepšovať. V prípade nových návrhov 
na zlepšenie zamestnanci na tento účel môžu podávať svoje návrhy protikorupčnému koordinátorovi na e-mailovú adresu: koordinator@mhsr.sk.
Článok 6
Záverečné ustanovenia
(1) Zrušuje sa rozhodnutie č. 2/2023 ministra hospodárstva Slovenskej republiky zo dňa 
24. augusta 2023, ktorým sa vydáva Protikorupčná politika Ministerstva hospodárstva Slovenskej republiky a vybraných právnických osôb v jeho pôsobnosti.

(2) Protikorupčná politika je záväzná a určená pre všetkých zamestnancov ministerstva a zamestnancov vybraných právnických osôb v jeho pôsobnosti vrátane štátnych zamestnancov vo verejnej funkcii a osôb konajúcich v ich mene, a ďalšie zainteresované strany.6) 

(3) Táto protikorupčná politika nadobúda platnosť dňom podpisu a účinnosť 1. júla 2026.






		         		          Ing. Denisa Saková, PhD.
                                                                                  ministerka hospodárstva 
					  Slovenskej republiky 

